Eyómolo ású ńsīŋ mə́yéné. Dzé wākə wabɛ́d á miǹdǐl ǹtumbá nā, 2ǎ éngongom édzə́dzāāla, ǹdzyéán ai ebəbəg, dzǎl mə́bóg ? Bəwú bóe bá ndzí kig wú ai fa bitá, bá ndzí kig wú á ńkān bītá. 3Bədzóē bítá bóē bə́sə bə́ mān túb, bə́ kə́ mīńkóm təge kɔli ḿfan. Ébá bə́sə̄ bə́ ngákɔ́b, bə́ ngákə miǹkóm, abím bə́ ngátúb óyǎb ! 4Ńdɔ̄ hḿ ábōg dī, ma nâ: tyéán ma mís á nyɔ́l, mə́ tam yón bibə́gē bí áyol, tə myǎwū tūŋ naa myǎvɔ̄li ma ḿból māyəb ngɔn yǎ áyɔŋ dáma yǎ báman ndámán. 5Amú ámǒs tē ó nə amǒs ńdími, amǒs məsis, amǒs éfídí, á ńyián Ńtondôbə Zambá Ngul mə́sə. Á ńsīŋ mə́yéne, m̀fim wâsili, ǹtad ó ngábɛ́d ǹkǒl. 6Elam a bəgə́ ńkɔ̌b á bīkálíg á yób, bí wulugu ai bod étēde, Kir nyé a kúli eben. 7Míńsiəbə mí sí myádaŋ m̀bəŋ mí nə ǹdzyéán ai bikálíg, bǒd yā étē bákə yádaba á mīḿbɛ̄. 8Yúda ǎ būdī kǐg fə̄ dzóm, amǒs tē mǐ ngábəbə ḿfāg ndá bikpa e nə́ âfan, 9ńdɔ mi ngáyén nâ mə lóŋ yǎ ḿfǐm dzǎl mə́ nə abuí, mǐ ngáláb mə̄ndím, mí dzálá ńnōm etɔ̌g. 10Mǐ ngáláŋ mə̄ndá yā Yērúzalɛm, ńdɔ mǐ ngábúg mə̄ndá, nə́ m̀fim ó bɔ təge ai asúbú babi. 11Mī ngáfág ébē mə́ndím á zāŋ mim̀fim míbɛ̄, ai məndím yā ńnǒm etɔ̌g. Myǎ ndzí kig bəbə ḿfág ńkom é mam mə́sə má á nə̄, myǎ ndzí kig yén ényɔ́ ā bonde a tádigi ósúsúa. 12Amǒs tē, Ǹtondôbə Zambá Ngul mə́sə a ngálóe mínā nə́ mǐ yon, mǐ nyāndá, mǐ sóde miǹló ńtwī, mǐ bɔ̌d fə miǹkud.